“เงินบาท” แข็งค่าสุดรอบ 10 เดือน หลุด 33 บาท
"เงินบาท" แข็งค่าสุดในรอบ 10 เดือน หลุด 33 บาท มาอยู่ที่ 32.98 บาท/ดอลลาร์ จากเงินเฟ้อสหรัฐเริ่มชะลอตัวลง พร้อมชี้กรอบเงินบาทสัปดาห์หน้าเคลื่อนไหวในกรอบ 32.85 - 33.10 บาท/ดอลลาร์
"เงินบาท" แข็งค่าสุดในรอบ 10 เดือน หลุด 33 บาท แตะระดับ 32.98 บาท/ดอลลาร์
13 ม.ค. 2566

นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้(13 ม.ค.65) หลุดระดับ 33 บาท/ดอลลาร์ มาอยู่ที่ 32.98 บาท/ดอลลาร์ จากช่วงเช้าที่เปิดตลาดที่ระดับ 33.14 บาท/ดอลลาร์ เป็นการแข็งค่าสุดในรอบ 10 เดือน โดยในระหว่างวันเงินบาทเคลื่อนไหวในกรอบ 32.93 – 33.12 บาท/ดอลลาร์ โดยวันนี้สกุลเงินในภูมิภาค ต่างเคลื่อนไหวไปในทิศทางแข็งค่าเมื่อเทียบกับดอลลาร์สหรัฐ
โดยปัจจัยสำคัญที่ทำให้บาทแข็งค่า เป็นผลจากเงินเฟ้อสหรัฐที่เริ่มชะลอตัวลง ทำให้ตลาดมองว่าธนาคารกลางสหรัฐ (เฟด) น่าจะปรับขึ้นดอกเบี้ยในอัตราชะลอลงที่ 0.25% ในทุกครั้ง และหากเงินเฟ้อยังมีแนวโน้มชะลอตัว ก็มีโอกาสเป็นไปได้ที่ปลายปี จะเห็นเฟดปรับลดดอกเบี้ย
“บาทแข็งค่าไปค่อนข้างเร็ว โดยในช่วง 2 สัปดาห์นี้ แข็งค่าไปแล้ว 4% และแนวโน้มสัปดาห์หน้า ยังมีโอกาสแข็งค่าต่อ” นักบริหารเงินระบุ
ด้านนักบริหารเงินคาดว่าต้นสัปดาห์หน้าเงินบาทจะเคลื่อนไหวในกรอบ 32.85 – 33.10 บาท/ดอลลาร์ โดยสัปดาห์หน้าต้องจับตาการประชุมธนาคารกลางญี่ปุ่น (BOJ)
